Sindrom kejutan toksin

Sindrom kejutan toksin (SKT) merupakan keadaan yang disebabkan oleh toksin bakteria. Gejala terlibat mungkin termasuk demam, ruam, kulit mengelupas, dan tekanan darah rendah. Terdapat kemungkinan untuk berlaku simptom yang berkaitan dengan jangkitan tersembunyi tertentu seperti mastitis, osteomielitis, fasiitis menekrosis atau radang paru-paru.

SKT biasanya berpunca dari bakteria jenis Streptococcus pyogenes atau Staphylococcus aureus, walaupun spesies yang lain mungkin turut terlibat. Sindrom kejutan toksin streptokokus kadangkala dirujuk sebagai sindrom seakan kejutan toksin (SSKT). Mekanisme asas melibatkan penghasilan superantigen semasa jangkitan streptokokus invasif atau jangkitan stafilokokus setempat. Faktor risiko untuk jenis stafilokokus termasuk penggunaan tampon yang sangat menyerap, dan lesi kulit pada kanak-kanak kecil. Diagnosis biasanya berdasarkan gejala.

Antara rawatan dicadangkan termasuklah kemasukan ubat melalui vena, antibiotik, insisi dan penyaliran sebarang bisul, dan mungkin terapi imunoglobulin secara intravena. Keperluan untuk membuang tisu yang dijangkiti dengan cepat melalui pembedahan pada mereka yang dapat dikenalpasti punca streptokokus, walaupun lazimnya disyorkan, kurang disokong oleh bukti kajian. Sesetengah pihak mengesyorkan menangguhkan penyahdebrian pembedahan. Risiko keseluruhan kematian adalah kira-kira 50% dalam penyakit streptokokus, dan 5% dalam penyakit stafilokokus. Kematian mungkin berlaku dalam masa 2 hari.

Di Amerika Syarikat SKT streptokokus berlaku dalam kira-kira 3 setiap 100,000 orang setahun, manakala SKT stafilokokus berlaku dalam kira-kira 0.5 setiap 100,000 orang setahun. Penyakit ini lebih biasa berlaku di negara membangun. Panyakit ini pertama kali diterangkan pada tahun 1927. Disebabkan kaitan dengan jenis tampon yang amat mudah menyerap, produk sedemikian telah dikeluarkan daripada jualan.

 Rujukan 

Kategori:WPPER